दुकान की कमाई से चलता था घर, आग ने कर दिया सबकुछ तबाह
ढांडस्थितअमरनाथ करियाना स्टोर में अज्ञात कारणों से लगी आग से हुए लाखों रुपए के नुकसान के मामले में गांव ढांड के दर्जनों लोग एवं व्यापारी जिला सचिवालय पहुंचे। इन लोगों ने यहां पर हरियाणा प्रदेश व्यापार मंडल पूंडरी ब्लाॅक के प्रधान हरीश लाल की अध्यक्षता में डीसी निखिल गजराज को ज्ञापन सौंपकर मुआवजा दिलवाए जाने की मांग की। डीसी ने मिलने वालों को आश्वस्त किया कि वे मामले में उचित कार्रवाई करेंगे।
दुकानदार अमरनाथ ने बताया कि रात्रि को वह दुकान बंद करके गया था। सुबह 4 बजे किसी ने उसे फोन करके सूचना दी कि उसकी दुकान में आग लगी हुई है। सूचना मिलते ही वह दुकान पर पहुंचा और देखा कि आग दुकान की तीनों मंजिलों में फैल चुकी है। मौके पर पहुंची फायर ब्रिगेड की चार गाड़ियां आग बुझाने पर लगी हुई थी, लेकिन आग पर तुरंत काबू नहीं पाया जा सका। जिस कारण आग में उसका करीब 15 लाख रुपए का सामान जलकर राख हो गया और वहीं बिल्डिंग का करीब 10 लाख रुपए का नुकसान हुआ है। दुकान में आग लगने से उसकी उम्र भर की कमाई खत्म हो गई। अब उसके पास कमाई का कोई साधन नहीं है। दुकानदारों ने डीसी से मांग की है कि पूंडरी ब्लाक में फायर ब्रिगेड की गाड़ी उपलब्ध करवाने की मांग की है। डीसी से मिलने वालों में ब्राह्मण सभा के प्रधान दीपक शर्मा, मा. सुभाष, करियाणा यूनियन के प्रधान रामकुमार, प्रवीन, गुलशन, सोम, नरेंद्र, अशोक कुमार उपस्थित थे।
करियाणा स्टोर मेें लगी आग से हुए नुकसान के मामले में ढांड के लोग एवं व्यापार मंडल पूंडरी ब्लाॅक के प्रधान हरीश लाल डीसी निखिल गजराज को ज्ञापन सौंपते हुए।
hin_Deva hin_Deva hin_Deva hin_Deva